ททท. จัดแผนเตรียมความพร้อมเปิดพื้นที่รับนักท่องเที่ยวช่วงเดือนตุลาคม
นายศิริปกรณ์ เชี่ยวสมุทร รองผู้ว่าการด้านตลาดยุโรป อเมริกาและตะวันออกกลาง การท่องเที่ยวแห่งประเทศไทย (ททท.) กล่าวว่า ได้ประสานการทำงานกับกระทรวงการท่องเที่ยวและกีฬาและหน่วยงานที่เกี่ยวข้องจัดแผนรองรับการเปิดประเทศรับนักท่องเที่ยวภายใต้มาตรการสาธารณสุขที่เข้มข้นเพื่อสร้างความมั่นใจแก่นักท่องเที่ยวนำไปสู่การทยอยเปิดประเทศรับนักท่องเที่ยวในโครงการภูเก็ตแซนบ๊อกตั้งแต่วันที่ 1 กรกฎาคม 2564 จากนั้นวันที่ 16 กรกฎาคมได้เปิดสมุยพลัสโมเดล และวันที่ 16 สิงหาคมเปิดการท่องเที่ยวเชื่อมโยงจังหวัดภูเก็ตไปยังจังหวัดกระบี่ และพังงา โดยนักท่องเที่ยวที่เข้ามาอยู่ภายใต้ข้อกำหนดไว้ ทั้งการฉีดวัคซีนครบโดส มาจากประเทศเป้าหมายและปฏิบัติตามมาตรการที่กำหนดอย่างเคร่งครัด ทำให้ในช่วงกว่า 2 เดือนของการเปิดรับนักท่องเที่ยวที่เข้ามาจำนวนกว่า 3 หมื่นคน ตรวจพบผู้ติดเชื้อจำนวนกว่า 90 ราย คิดเป็นร้อยละ 0.3 แสดงให้เห็นถึงการดำเนินงานเป็นที่น่าพอใจ ซึ่งหลังจากได้เตรียมพร้อมในการทยอยเปิดการท่องเที่ยวในช่วงเดือนตุลาคม โดยพิจารณาจากพื้นที่มีความพร้อม ทั้งการจัดแผนการกระจายวัคซีนในพื้นที่ การแผนรับมือการเผชิญเหตุและระบบสาธารณสุขรองรับการแพร่ระบาด และแผนสร้างการรับรู้เพื่อให้ผู้ประกอบการปรับรูปแบบการดำเนินงานรองรับการเปิดพื้นที่ ที่สำคัญคือการให้ประชาชนในพื้นที่ร่วมเป็นเจ้าบ้านที่ดีในการเปิดรับนักท่องเที่ยวและปฏิบัติตามมาตรการป้องกันโรคอย่างเคร่งครัด